Vrou van ventilator afgehaal na taxi haar sleepKim McCusker. Die Johannesburgse advokaat wat verlede week deur ŉ taxi omgery en meters ver gesleep is, is Sondagoggend van die ventilators afgehaal. Kim McCusker (25) en haar verloofde, Lourens Grobler, was Dinsdagoggend onderweg na die gimnasium toe ŉ taxi in hulle motor vasgery het. Terwyl hulle besig was om die taxibestuurder se besonderhede te kry, het hy glo weggejaag en McCusker honderde meters ver gesleep. Beeld berig McCusker is steeds in erge pyn en ongemak maar dat sy al met haar familie kan kommunikeer. McCusker se suster het aan Beeld gesê Kim is oorweldig deur die ondersteuning wat sy kry. Die taxibestuurder, Matome Thamage, word aangekla van poging tot moord en roekelose bestuur. Hy bly in aanhouding tot sy borgaansoek die week. Thamage het intussen ‘n saak van aanranding en saakbeskadiging teen Grobler aanhangig gemaak. Hy beweer Grobler het hom aangerand en dat hy om die rede van die toneel probeer vlug het. McCusker het Dinsdag verskeie operasies ondergaan en is Donderdag weer geopereer.